Иван Ковач

**Иван Ковач** (*1. авґуст 1937—†18. април 1992), визначни югославянски композитор, педаґоґ, аутор велїх оркестрових, хорских и соло композицийох.
## Биоґрафия

Иван Ковач народзени 1. авґуста 1937. року у Руским Керестуре. Родичи оцец Михайло и Єлена (родз. Петриґала) Ковач. Його оцец Михайло Ковач робел у Руским Керестуре як учитель од 1931. року, основал фамилию и службовал аж по 1941. рок кед, пре пременки цо их принєсла Друга шветова война, бул примушени зоз фамилию преселїц ше до Сриму до родимого Шиду, дзе нєодлуга достал службу у Бикич Долу. Там Иван зоз своїма шестрами жил и роснул аж по 1952. рок, кед його оцец достал службу у Новим Садзе. Иван теди уж мал 15 роки и праве дороснул уписац ше до ґимназиї. Иван Ковач ше уписал до ґимназиї и после велькей матури, за нєполни два роки, закончел перше нїзшу, а вец и клавирски оддїл штреднєй музичней школи ''Исидор Баїч'' тиж у Новим Садзе.

Почал студиї клавира на Музичней академиї у Беоґрадзе (у класи Властимира Шкарки), а вец прешол на студиї композициї (у класи Предраґа Милошевича) дзе и дипломовал 1969. року. Под час студийох робел як сотруднїк Радио Беоґрада.

Службовац започал у Новим Садзе. Спочатку кратши час робел у Рускей редакциї Радио Нового Саду як спикер, алє пошвидко є вибрани за редактора озбильней музики у Музичней редакциї Радио Нового Саду. Кратши час од 1971. року Иван Ковач бул шеф уметнїцкей продукциї  РТВ Нови Сад, потим директор  Музичне школи *Исидор Баїч*, а  1976. року преходзи на Академию уметносцох у Новим Садзе, дзе робел як доцент на музичним оддїлу дзе преподавал предмет *Структуралну анализу музичного дїла*. За декана тей Академиї вибрани є 1982. року (Иван Ковач бул на два заводи виберани за декана на Академиї). Професийни анґажман предлужує як секретар Союзу здруженьох композиторох Югославиї. Орґанизацийно консолидовал Союз, а окреме на информатичним осучасньованю його дїялносци.

## Композиторски опус

То бул и период його творчого розмаху. Ковачовим творчим идейом найбаржей одвитовали звуки камерних составох. За камерни смикови оркестер вон написал Koncert, Serenadu bukoliku (1971) , Preludijum, varijacije i fugu (зоз хором и клавиром, 1976), и Funerailles. Спомедзи камерних композицийох треба спомнуц *Сонати за обоу и клавир* (1967-72), и *Сонату виолину и клавир* (1978), *Sonatu - torzo* *за [[кларинет]] и клавир* (1974), *Три смутни народни писнї* за виолончело и клавир, *Смикови квартет* (1973). Значна часц його творчосци пошвецена клавиру: *Preludijum i fuga*, *Svita*, *Sonata* (hommage à I. Kassowic) 1971, *Toccata quasi una sonata*, *Варияциї и фуґа* за два клавири. Його композициї за оркестер то *Симфония* (1969) и *Клавирни концерт* и *Оratorijum Branim* наградзени на конкурсу з нагоди ювилея Билечанки 1980.

Музични теоретичаре тримали же його сензибилитет найбаржей одражує композициї писани за камерни состави. Иван Ковач компоновал и вокалну музику соло писнї, хорски композициї и композициї за вельки оркестри. Окремне место забера його ораторийна фреска „*АПОТЕОЗА 41*” котру премиєрно виведол хор и оркестер Музичного центру Войводини у Новим Садзе.

Иван Ковач бул през цали час вязани и за руску музичну творчосц, окреме за фестивал *Червена ружа*. Так Иван Ковач свойо композициї пошвецел нашому подростку и виводзени су на манифестациї *Червене пупче* од 1970. року надалєй.

Значни допринос рускому музичному животу представя збирка його композицийох за глас и клавир, наменєна дзецом, под назву *Чудесни дзвон*. Векше число писньох зоз тей збирки интерпретовала и зняла за радио оперска шпивачка Ирина Давосир-Матанович

Иван и Ружица Ковач мали у малженстве двойо дзеци, сина Владимира и дзивку Катарину.

Нєсподзивана хорота застала Ивана Ковача на функциї секретара Союзу здруженьох композиторох Югославиї. После барз краткого хорованя умар у Новим Садзе 18. априла 1992. року, у полней творчей узретосци. Поховани є 21. априла 1992. року на новoсадским Городским теметове

### ЧЕРВЕНЕ ПУПЧЕ

### КОМПОЗИЦИЇ ИВАНА КОВАЧА НА ИНТЕРНЕТУ

ВИТОР - Дзивоцки хор зоз Дюрдьова

ДУГА - Дзивоцки хор зоз Дюрдьова

ДУГА - Женска ґрупа РКЦ Нови Сад

ПАНОНИЯ - Ирина Давосир МАТАНОВИЧ

СТАРИ САЛАШИ - Михайло ОНЕЩУК

ТРИ СМУТНИ ПИСНЇ - (виривок)

ТРИ СМУТНИ ПИСНЇ, Перша - Мартина ГРУБЕНЯ и Кристина ЗИМА

ТРИ СМУТНИ ПИСНЇ, Друга - Мартина ГРУБЕНЯ и Кристина ЗИМА

ТРИ СМУТНИ ПИСНЇ, Треца - Мартина ГРУБЕНЯ и Кристина ЗИМА

ЯК ЛЇСЦЕ (виривок) - Новосадски камерни оркестер

МОЯ ЛАБДОЧКА - Кристина АФИЧ

ЛАБДОЧКА - Агнета ТИМКО

ЛЕҐЕНДА - Катарина КОВАЧ, виолина

SERENATA BUCOLICA II stav GRAVE - Видео зняти на Фрушкей гори, на викендици Михайла Ковача, оца Ивана Ковача

## Литература
* Єлена Перковичова, *Шветлосц* число 4/ 2017. Бок 565-568.

* Душан Михалек, *Шветлосц* 2/2017. бок 265-278.

* Иван Ковач,  Доприношенє Руснацох розвою Нового Саду, аудио сериял, Новинарска асоцияция Руснацох, продукция 2016.

## Вонкашнї вязи
* Иван Ковач, Думaня фаховцох you tube kanal
* Osnovni podaci, Vikipedija [Ivan Kovač, kompozitor](https://sr.wikipedia.org/wiki/Ivan_Kova%C4%8D_(kompozitor))

* Иван Ковач:Три смутни писнї (виривок)

* Dushan Mihalek Ivan Kovač - kompozitor, pijanista, pedagog. Tekst povodom 80-godišnjice rođenja.]

* Иван Ковач Инсерт зоз емисиї ТВ Сараєво о Иванови Ковачови

## Референци

Катеґория:Руснаци у Сербиї
Катеґория:Новосадянє
Катеґория:Композиторе

Катеґория:Професоре
Катеґория:1. авґуст
Катеґория:Народзени 1937
Катеґория:18. април
Катеґория:Умарли 1992
Катеґория:Войводянски композиторе